Davlat notarial idoralari va notarial arxivlar faoliyatini moliyalashtirish tartibi to‘g‘risidagi nizomga o‘zgartirishlar kiritish haqida

O‘zbekiston Respublikasi Vazirlar Mahkamasining 2016-yil 23-dekabrdagi 413-son “Adliya organlari va muassasalarining budjetdan tashqari jamg‘armalariga mablag‘lar ajratishni tartibga solish chora-tadbirlari to‘g‘risida”gi qaroriga muvofiq, O‘zbekiston Respublikasi Adliya vazirligi, Mehnat vazirligi hamda Moliya vazirligi qaror qiladi:
 1. O‘zbekiston Respublikasi Adliya vazirligi, Mehnat va aholini ijtimoiy muhofaza qilish vazirligi hamda Moliya vazirligining 2010-yil 22-dekabrdagi 19, 201 va 106-son qarori (ro‘yxat raqami 2168, 2010-yil 22-dekabr) (O‘zbekiston Respublikasi qonun hujjatlari to‘plami, 2010-y., 51-son, 501-modda) bilan tasdiqlangan Davlat notarial idoralari va notarial arxivlar faoliyatini moliyalashtirish tartibi to‘g‘risidagi nizomga ilovaga muvofiq o‘zgartirishlar kiritilsin.
 2. Mazkur qaror rasmiy e’lon qilingan kundan e’tiboran kuchga kiradi.
 1. 1-bandda:
 ikkinchi xatboshidagi “15” raqami “10” raqamiga almashtirilsin;
 to‘rtinchi xatboshi quyidagi tahrirda bayon etilsin:
 “gerb yig‘imidan tushadigan mablag‘larning 50 foizi;”.
 2. 2-bandning birinchi xatboshisidagi “g‘aznachilik hisob raqamlariga tushadigan 15 foizi miqdoridagi” degan so‘zlar “shaxsiy g‘azna hisobvaraqlariga tushadigan 10 foizi miqdoridagi” degan so‘zlar bilan almashtirilsin.
 3. 5-bandda:
 uchinchi xatboshidagi “15” raqami “10” raqamiga almashtirilsin;
 to‘rtinchi xatboshi quyidagi tahrirda bayon etilsin;
 “markaziy apparat smetasi bo‘yicha — notarial harakatlarni amalga oshirganlik uchun undiriladigan davlat bojlari summasining hududiy adliya organlarining shaxsiy g‘azna hisobvaraqlariga tushadigan 10 foizi miqdoridagi mablag‘larining O‘zbekiston Respublikasi Adliya vazirligida jamlanadigan mablag‘lar qismi, shuningdek gerb yig‘imidan tushadigan mablag‘larning 50 foizi hamda Sudlar va adliya organlarini rivojlantirish jamg‘armasidan ajratiladigan mablag‘lar hisobiga shakllantiriladi.”.
 4. 8-banddagi “g‘aznachilik hisob raqamlariga” degan so‘zlar “shaxsiy g‘azna hisobvaraqlariga” degan so‘zlar bilan almashtirilsin.
 5. 10-bandning “v” kichik bandi quyidagi tahrirda bayon etilsin:
 “v) mazkur Nizomning 1-bandi to‘rtinchi xatboshisida ko‘rsatilgan mablag‘lar Dasturga muvofiq gerbli blankalar tayyorlashga hamda boshqa shaxsga berish taqiqlangan va xatlab qo‘yilgan avtomototransport vositalari to‘g‘risidagi elektron ma’lumotlar bankini yaratishga, shuningdek adliya organlari va muassasalarining moddiy-texnik bazasini mustahkamlash va xodimlarini moddiy rag‘batlantirish tadbirlariga maqsadli tartibda sarflanadi;”.
 6. 25-banddagi “hududiy adliya boshqarmalarining” degan so‘zlar “hududiy adliya organlarining” degan so‘zlar bilan almashtirilsin.